**S**zám: 1130-19/2017.

**J E G Y Z Ő K Ö N Y V**

Harta Nagyközség Önkormányzata Képviselő-testületének

2017. június 29-én megtartott rendkívüli üléséről.

Készült: 2 pld-ban

**J E G Y Z Ő K Ö N Y V**

**Készült:** Harta Nagyközség Önkormányzata Képviselő-testületének 2017. június 29-én megtartott rendkívüli üléséről.

**Helyszín:** A Képviselő-testület tanácskozóterme

Jelen voltak: **A Képviselő-testület részéről:**

Dollenstein László polgármester

Arnold Csaba képviselő

Frőhlich Henrik képviselő

Krausz Henrik képviselő

Kuncz Gábor képviselő

Schuckert György képviselő

**Az Önkormányzati Hivatal részéről:**

Dr. Sárközi Zsolt jegyző

Keresztély László műszaki vezető főtanácsos

**Dollenstein László polgármester** 17,00 órakor megnyitotta a rendkívüli ülést, a rendkívüli ülésen nem vett részt Leitert Ottó képviselő, távolmaradását előre jelezte. Megállapítja, hogy a képviselő-testület határozatképes. Köszönti a jelenlévőket. Elmondja, hogy a rendkívüli ülés összehívására elsősorban a *„*Duna-Tisza Közi Térségi Hulladékgazdálkodási és Környezetvédelmi Önkormányzati Társulás” létrehozása miatti sürgős döntés, valamint a „Kalocsa Kistérségi Vízmű tulajdonosi képviseletéről szóló együttműködési megállapodás jóváhagyása miatt került sor, de a többi napirend is minél előbbi döntést igényel. Javasolja a kiadott napirend elfogadását és annak megtárgyalását.

A napirendre az alábbiak szerint tette meg a javaslatot:

(*a meghívó a jegyzőkönyv 1. sz., a jelenléti ív a 2. sz. melléklete)*

**Az ülés napirendje:**

1./ A Duna-Tisza Közi Térségi Hulladékgazdálkodási és Környezetvédelmi Önkormányzati Társulás létrehozása

Előadó: polgármester

2./ Megállapodás a Kalocsa Kistérségi Vízmű tulajdonosi képviseletéről

Előadó: polgármester

3./ A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló önkormányzati rendelet megalkotása

Előadó: polgármester

4./ Megbízás a Glass House Disco és a Hart-Agroszolg Kft. székháza közötti terület rendezési munkálataira

Előadó: polgármester

5./ A Dunatáj Közalapítvány Alapító Okiratának módosítása kuratóriumi tag

változása miatt

Előadó: polgármester

6./ A volt mozi telek megosztási vázrajzának jóváhagyása

Előadó: polgármester

7./ A 011/12-es hrsz-ú földterületen található söröző kisajátítást

megelőző adásvétele

Előadó: polgármester

8./ A 78/2-es hrsz-ú belterületi földrészlet adásvétele

Előadó: polgármester

9./ Rendőrségi KMB Iroda bérbe adása

Előadó: polgármester

**1./ A Duna-Tisza Közi Térségi Hulladékgazdálkodási és Környezetvédelmi Önkormányzati Társulás létrehozása**

**Előadó: Dollenstein László polgármester**

*(Az előterjesztés a jegyzőkönyv 3. sz. melléklete)*

**Dollenstein László polgármester:**

A Nemzeti Hulladékgazdálkodási Koordináló és Vagyonkezelő Zrt. 2016. novemberében, Kecskeméten tájékoztató konferenciát tartott a Duna-Tisza köze hulladékgazdálkodás jövőjéről. E konferencián résztvevő polgármesterek abban állapodtak meg, hogy a hulladékgazdálkodási közszolgáltatással kapcsolatban önkormányzati társulást hoznak létre, feladataként kitűzve a hulladékgazdálkodási rendszer elemeinek fejlesztését. Önkormányzatunk jelenlegi közszolgáltatója az Ökovíz Nonprofit Kft., mely több hasonló közszolgáltatóval együttműködve alkotják meg a Duna-Tisza Közi Térségi Hulladékgazdálkodási rendszert. Több hulladéklerakó, hulladék-válogatómű, komposztáló megtalálható a térségi közszolgáltatóknál, melyek önkormányzati, vagy önkormányzati társulási tulajdonban vannak. Kecskemét város polgármestere, várhatóan, mint a társulás székhelye szerinti város polgármestere, javasolja a Duna-Tisza közi Térségi Hulladékgazdálkodási Rendszerhez, mint önkormányzati társuláshoz való csatlakozást. A munkaszervezeti feladatokat Kecskemét város látná el, a Társulási Tanácsban a településeket 1-1 fő delegált képviselné, a tagok szavazati arányai a települések lakosságszámához igazodnának. Ehhez a Társuláshoz tartozna Harta is, mint az ÖKOVÍZ Kft. közszolgáltatói tevékenységébe tartozó település. Remélhetőleg a csatlakozással zökkenőmentes marad a közszolgáltatás, valamint elérhetővé válnak a fejlesztésre szánt pályázati források is. A pénzügyi-gazdasági bizottság a társuláshoz történő csatlakozást támogatja.

Kéri a képviselők véleményét, javaslatát a csatlakozással, valamint a megállapodás tervezettel kapcsolatban.

Amennyiben nincs kérdés, vélemény, kéri, hogy aki egyetért azzal, hogy a Képviselő-testület alapító tagként részt vegyen a Duna-Tisza Közi Térségi Hulladékgazdálkodási és Környezetvédelmi Önkormányzati Társulás létrehozásában és az erről szóló társulási megállapodás tervezetét elfogadja, kézfeltartással szavazzon.

Megállapítja, hogy a Képviselő-testület 6 igen szavazattal az alábbi határozatot hozta:

**Szám:** 69/2017.(VI.29.) Kt.h.

**Tárgy:** A Duna-Tisza Közi Térségi Hulladékgazdálkodási és Környezetvédelmi Önkormányzati Társulás létrehozása

**H A T Á R O Z A T**

1. Harta Nagyközség Önkormányzatának Képviselő-testülete alapító tagként részt vesz a Duna-Tisza Közi Térségi Hulladékgazdálkodási és Környezetvédelmi Önkormányzati Társulás (székhely: Kecskemét, Kossuth tér 1.) létrehozásában és az erről szóló társulási megállapodás tervezetét elfogadja.
2. Felhatalmazza a polgármestert a megállapodás aláírására.
3. Felkéri a polgármestert, hogy kezdeményezze a IZSÁK-KOM Fejlesztési Önkormányzati Társulásnál annak társulási megállapodása módosítását oly módon, hogy az újonnan létrehozott Duna-Tisza Közi Térségi Hulladékgazdálkodási és Környezetvédelmi Önkormányzati Társulás az önkormányzat által e társulási megállapodásban átruházott hulladékgazdálkodási feladat- és hatásköreit az itt meghatározott módon és időpontoktól Harta Nagyközség vonatkozásában gyakorolni tudja.
4. A képviselő-testület a Társulási Tanács tagjának Kalmár Pál Solt Város polgármesterét delegálja.

*(a megállapodás a határozat melléklete)*

Felelős: Dollenstein László, polgármester

Határidő: 2017. július 15.

Értesül: Kecskemét Város Önkormányzata, IZSÁK-KOM Fejlesztési

Önkormányzati Társulás (Izsák) Kalmár Pál delegált.

**2./ Megállapodás a Kalocsa Kistérségi Vízmű tulajdonosi képviseletéről**

**Előadó: Dollenstein László polgármester**

*(Az előterjesztés a jegyzőkönyv 4. sz. melléklete)*

**Dollenstein László polgármester:**

A viziközmű-szolgáltatásról szóló törvény alapján az ellátásbiztonság követelménye érdekében a tulajdonosoknak írásban meg kell állapodniuk az ellátásért felelősök képviseletéről. A Kalocsa Kistérségi Vízmű tulajdonosainak képviseletére a legnagyobb tulajdoni érdekeltségi hányaddal rendelkező tulajdonost, Kalocsa Város Önkormányzatát célszerű megbízni és ezt egy együttműködési megállapodásba foglalni. A képviselő-testület már hozott egy határozatot az ügyben, de újabb tárgyalás történt ezt követően. A képviseleti feladatok ellátásáért a tulajdoni érdekeltség alapján meghatározott szavazati arány alapján képviseleti díjat fizetnek a tagok. Harta szavazati aránya 12,28 %, fizetési kötelezettsége 200.674,- Ft, ez jelentősen kevesebb az előző határozatban foglalt több mint 300 000 Ft-nál. Az előző határozatot természetesen hatálytalanítani kell.

Kéri a képviselők véleményét az együttműködési megállapodás tervezettel kapcsolatban, amennyiben nincs kéri, hogy aki egyetért a Kalocsa Kistérségi Vízmű tulajdonosi képviseletéről szóló együttműködési megállapodás jóváhagyásával, kézfeltartással szavazzon.

A pénzügyi-gazdasági bizottság az együttműködési megállapodás jóváhagyását javasolta a Képviselő-testületnek.

Megállapítja, hogy a Képviselő-testület 6 igen szavazattal az alábbi határozatot hozta:

**Szám:** 70/2017.(VI.29.) Kt.h.

**Tárgy:** Megállapodás a Kalocsa Kistérségi Vízmű tulajdonosi képviseletéről

**H A T Á R O Z A T**

Harta Nagyközség Önkormányzatának Képviselő-testülete a Kalocsa Kistérségi Vízmű tulajdonosi képviseletéről szóló együttműködési megállapodást jóváhagyja.

Felhatalmazza a polgármestert a megállapodás aláírására. Hatályát veszti a képviselő-testület /2017. Kt. határozata

*(a megállapodás a határozat melléklete)*

Felelős: Dollenstein László, polgármester

Határidő: 2017. július 15.

Értesül: Kalocsa Város Önkormányzata

**3./ A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló önkormányzati rendelet megalkotása**

**Előadó: Dollenstein László polgármester**

*(Az előterjesztés a jegyzőkönyv 5. sz. melléklete)*

**Dollenstein László polgármester:**

A Képviselő-testület tervbe vette a Településfejlesztési koncepció és az új településrendezési eszközök elkészítését, a településképi rendelet megalkotását, valamint a településkép arculati kézikönyv összeállítását. Jogszabályi előírás alapján ezekről társadalmi egyeztetést kell lefolytatni. A vonatkozó jogszabály részletesen szabályozza a helyi partnerségi egyeztetés formáit és módját és rögzíti, hogy bizonyos szabályokat helyi rendeletben kell megállapítani. A jogszabály tartalmi követelményeinek megfelelően került kidolgozásra a rendelet. A pénzügyi-gazdasági bizottság a rendelet-tervezet elfogadását javasolja a Képviselő-testületnek.

Megkérdezi a képviselőket, hogy a rendelet-tervezettel kapcsolatban van-e kérdése, véleménye, javaslata valakinek, amennyiben nincs, kéri, hogy aki egyetért a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló rendelet megalkotásával, kézfeltartással szavazzon.

Megállapítja, hogy a Képviselő-testület 6 igen szavazattal elfogadta a rendeletet.

*(A rendelet jegyzőkönyv 6. sz. melléklete*

**4./ Megbízás a Glass House Disco és a Hart-Agroszolg Kft. székháza közötti terület rendezési munkálataira**

**Előadó: Dollenstein László polgármester**

*(Az előterjesztés a jegyzőkönyv 7. sz. melléklete)*

**Dollenstein László polgármester:**

A hartai 927/7. hrsz-ú és 927/77. hrsz-ú, a Hart-Agroszolg Kft. és az Önkormányzat tulajdonában lévő ingatlanok terület-cseréjére került sor. Ezen a földrészleten parkoló van kialakítva, amelyet többnyire a disco-t látogatók használnak. A parkoló burkolatának állapota megromlott, a kivágott nyárfák gyökerei több helyen megemelték, egyenlőtlenné tették azt. A felújítandó terület nagysága 540 m2, a szegély hossza 144 m, a becsült kiviteli összeg pedig 6.730 E Ft. Ez nagyon magas összeg, véleménye szerint ezt az önkormányzat nem vállalhatja fel. Javasolja, hogy a 927/77. hrsz-ú terület tereprendezési munkáival – tuskókiszedés, terepegyengetés – bízzák meg Gózon János vállalkozót 600 ezer forint + ÁFA díjért, a másik részt, ami jelenleg gyephézagos és betongerendás burkolattal ellátott, pedig saját kivitelezésben gyephézagos megoldással burkolják újra, mintegy 522 ezer Ft-ért.

Véleménye szerint csak azt a területet kell felújítani, amelyik nagyon rossz állapotban van. Célszerűnek látja a discót üzemeltető vállalkozót is megkeresni az esetleges *költségrész*?? átvállalása miatt.

Megkérdezi a képviselőket, hogy van-e véleményük a terület rendezésével kapcsolatban?

Amennyiben nincs, kéri, hogy aki egyetért azzal, hogy a Glass House disco és a Hart-Agroszolg Kft. székháza közötti terület egy részének rendezési munkálataival Gózon János vállalkozót bízzák meg, a fennmaradó részt pedig az önkormányzat saját kivitelezéssel újítsa fel, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 71/2017.(VI.29.) Kt.h.

**Tárgy:** A 927/77. hrsz-ú földrészlet (Glass House Disco és a Harta-Agroszolg Kft. székháza közötti parkoló) tereprendezése

**H A T Á R O Z A T**

1.Harta Nagyközség Önkormányzatának Képviselő-testülete megbízza Gózon János vállalkozót a 927/77-es hrsz-ú terület tereprendezési munkálataira (tuskókiszedés, terepegyengetés) 600 000 Ft+Áfa díjért. Felhatalmazza a polgármester a kivitelezői szerződés megkötésére, aláírására.

2. A jelenlegi gyephézagos és a betongerendás burkolattal ellátott mintegy 360 m2-es területet saját kivitelezésben újraburkoltatja teljes egészében gyephézagos burkolattal.

3. A burkolás előrelátható anyagszükséglete mintegy 180 m2 gyephézagos burkolat 2900 Ft/m2-es, összesen 522 000 Ft.

Felelős: Dollenstein László, polgármester

Határidő: 2017. augusztus 31.

**5./ A Dunatáj Közalapítvány Alapító Okiratának módosítása kuratóriumi tag**

**változása miatt**

**Előadó:** Dollenstein László polgármester

*(Az előterjesztés a jegyzőkönyv 8. sz. melléklete)*

**Dollenstein László polgármester:**

A Dunatáj Természet- és Környezetvédelmi Közalapítvány Alapító okiratának módosítására van szükség dr. Mészáros József kuratóriumi tag halála miatt. A Kuratórium a megüresedett helyre Gallé-Ruppáner Eszter hartai lakos MME tagot javasolja, aki – véleményük szerint - megfelelő környezettudományi ismeretekkel és elhivatottsággal bír és hatékonyan közreműködik majd a közalapítvány irányításában.

Kéri a képviselők véleményét a javaslattal kapcsolatban. Amennyiben nincs, úgy kéri, hogy aki egyetért a Dunatáj Természet- és Környezetvédelmi Közalapítvány Alapító Okiratának módosításával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 72/2017.(VI.29.) Kt.h.

**Tárgy:** A Dunatáj Közalapítvány Alapító Okiratának módosítása kuratóriumi tag

változása miatt

**H A T Á R O Z A T**

Harta Nagyközség Önkormányzatának Képviselő-testülete elfogadja a Dunatáj Természet- és Környezetvédelmi Alapító Okiratának az alábbiak szerinti módosítását:

Az Alapító Okirat 9.1. pontja az alábbiak szerint változik:

A Közalapítvány kuratóriuma öt tagból áll, tagjai a következők:

Kustár Rozália Harta, József A. u. 22. a Kuratórium elnöke

Dr. Mészárosné Hegedűs Anna Harta, Rákóczi F. u. 4. a Kuratórium titkára

Gottschall Péter Harta, Templom u. 143.

Kovács Erika, Dunatetétlen, Rákóczi F. u. 36.

**Gallá-Ruppáner Eszter Harta, Templom u. 55.**

Felelős: Dollenstein László, polgármester

Határidő: folyamatos

Értesül: Dunatáj Közalapítvány

**6./ A volt mozi telek megosztási vázrajzának jóváhagyása**

**Előadó:** Dollenstein László polgármester

*(Az előterjesztés a jegyzőkönyv 9. sz. melléklete)*

**Dollenstein László polgármester:**

A volt mozi épületet megvásárolta a Harta-Pékség Kft., a telekmegosztáshoz szükséges a megosztási vázrajz jóváhagyása. A pénzügyi-gazdasági bizottság javasolta a vázrajz jóváhagyását. Megkérdezi a képviselőket, hogy van-e kérdése, véleménye valakinek, amennyiben nincs, kéri, hogy aki egyetért a hartai 218/2. hrsz-ú, volt mozi telek megosztási vázrajzának jóváhagyásával, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 73/2017.(VI.29.) Kt.h.

**Tárgy**: A volt mozi telek-megosztási vázrajzának jóváhagyása

**H A T Á R O Z A T**

Harta Nagyközség Önkormányzatának Képviselő-testülete jóváhagyja az egykori mozi (hartai 218/2. hrsz-ú földrészlet) telek-megosztási vázrajzát.

*(A vázrajz a határozat melléklete)*

Felelős: Dollenstein László, polgármester

Határidő: folyamatos.

**7./ A 011/12-es hrsz-ú földterületen található söröző kisajátítást**

**megelőző adásvétele**

**Előadó:** Dollenstein László polgármester

**Dollenstein László polgármester:**

A Duna-szigeti söröző adás-vételi ajánlatát a tulajdonos elfogadta, azzal a kéréssel, hogy a sörözőt működtető bérlő és közte lévő bérleti szerződés megmaradhasson 2018. őszéig.

**Krausz Henrik képviselő:**

Vagyis 1 évig még ő szedné a bérleti díjat, véleménye szerint ez nem járható, vagy ennyivel csökkenteni kell a vételi árat. Ha kifizetjük a söröző árát, akkor a bérlő az önkormányzatnak fizessen.

**Dollenstein László polgármester:**

Javasolja, hogy az adásvételi szerződést kösse meg az önkormányzat, szeptember 30-ig fizessék ki a vételi árat, véleménye szerint az adásvételi szerződés aláírásáig, illetve a vételi ár megfizetéséig szedje a tulajdonos a bérleti díjat. A tulajdonjog 2017. december hó 31. napjával átkerült az önkormányzathoz, majd jogutódként a bérlővel kössenek új bérleti jogviszonyt a söröző üzemeltetésére.

Megkérdezi a képviselőket, hogy van-e más véleménye, javaslata valakinek az adásvétellel kapcsolatban, amennyiben nincs kéri, hogy aki egyetért a 011/12. hrsz-ú földrészleten található söröző adásvételével, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 74/2017. (VI.29.) Kt.h.

**Tárgy:** A 011/12-es hrsz-ú földterületen található söröző kisajátítást megelőző adásvétele

**H A T Á R O Z A T**

1.Harta Nagyközség Önkormányzatának Képviselő-testülete a 011/12-es hrsz-ú földterületen található sörözőre vonatkozóan kisajátítást megelőző adás-vételi szerződést köt András István tulajdonossal.

2. A söröző vételára a 2017. május 5-én kelt, a kisajátítási eljáráshoz szükséges előzetes kiegészítő igazságügyi ingatlanforgalmi szakértői vélemény alapján 6 950 000 azaz hatmillió-kilencszázötvenezer Ft.

3. A vételár megfizetési határideje 2017. szeptember 30.

4. Az ingatlan birtokba adása 2018. január 1-jétől történik, a 2017-es évben az eladó viseli annak terheit és húzza a hasznait.

5. A képviselő-testület a birtokbaadást követően az ingatlant bérbeadás útján kívánja hasznosítani, felhatalmazza a polgármester a jelenlegi bérlővel új bérleti szerződés megkötésére.

6. A képviselő-testület felhatalmazza a polgármestert az adásvételi szerződés megkötésére, aláírására és a további feltételekben való egyezségre.

Felelős: Dollenstein László, polgármester

Határidő: 2017. augusztus 31.

Értesül: András István tulajdonos

**8./ A 78/2-es hrsz-ú belterületi földrészlet adásvétele**.

**Előadó:** Dollenstein László polgármester

**Dollenstein László polgármester:**

Az Evangélikus Egyházközség eladásra ajánlott fel a tulajdonát képező hartai 78/2. hrsz-ú ingatlanból 877 m2-t. A terület szomszédos az önkormányzat iskolai ingatlanával. Véleménye szerint éljen a Képviselő-testület az ajánlattal, 400,- Ft/m2 egységáron vásárolják meg a területet.

Megkérdezi a képviselőket, hogy kérdése, véleménye, más javaslata van-e valakinek az ajánlattal kapcsolatban, amennyiben nincs, kéri, hogy aki egyetért a hartai 78/2. hrsz-ú földrészlet adásvételével, kézfeltartással szavazzon.

Megállapítja, hogy a képviselő-testület 6 igen szavazattal az alábbi határozatot hozta:

**Szám:** 75/2017. (VI.29.) Kt.h.

**Tárgy:** A 78/2-es hrsz-ú belterületi földrészlet adásvétele

**H A T Á R O Z A T**

1.Harta Nagyközség Önkormányzatának Képviselő-testülete adás-vételi szerződést köt a 78/2-es hrsz-ú, 877 m2-es belterületi földrészlet megvételére a Hartai Ág. Hitvallású Evangélikus Egyházközséggel (6326 Harta, templom u. 48.) mint tulajdonossal.

2. A vételár 400 Ft/m2, összesen 350 800, azaz háromszázötvenezer-nyolcszáz Ft.

3. A képviselő-testület felhatalmazza a polgármestert az adásvételi szerződés megkötésére, aláírására és a további feltételekben való egyezségre.

Felelős: Dollenstein László, polgármester

Határidő: 2017. augusztus 31.

Értesül: Hartai Ág. Hitvallású Evangélikus Egyházközség

**9./ Rendőrségi KMB Iroda bérbe adása**

**Előadó:** Dollenstein László polgármester

**Dollenstein László polgármester:**

A rendőrség által a Harta, Kossuth L. u. 57. sz. alatt a Könyvtár épületében köztudottan is használt körzeti megbízotti irodára vonatkozóan az önkormányzat és a BKKM Rendőr-főkapitányság között bérleti szerződés kerül megkötésre az év végéig. A rendőrség részéről elvárt feltételeket biztosítjuk, az irodát bútorzattal, festéssel, mázolással rendelkezésükre bocsátjuk. A bérleményért a rendőr-főkapitányság havonta 3810 Ft bérleti díjat fizet.

**Szám:** 76/2017. (VI.29.) Kt.h.

**Tárgy:** Rendőrségi KMB Iroda bérbe adása

**H A T Á R O Z A T**

Harta Nagyközség Önkormányzatának Képviselő-testülete 2017. december 31-ig bérbe adja a tulajdonában álló, a Harta, Kossuth L. u. 57. sz. alatt a Könyvtár épületében található körzeti megbízotti irodát a BKKM-i Rendőr-főkapitányság részére és jóváhagyja az erről szóló bérleti szerződést.

A képviselő-testület felhatalmazza a polgármestert a szerződés megkötésére, aláírására.

*(A szerződés a határozat melléklete)*

Felelős: Dollenstein László, polgármester

Határidő: 2017. július 31.

Értesül: BKKM-i Rendőr-főkapitányság

**Dollenstein László polgármester:**

Bercsényi Botond - Hartáról elszármazott közgazdász 3500 kötetes magánkönyvtár gyűjteményét ajánlotta fel a község javára. Javasolja, hogy térképezze fel a testület először is, hogy milyen könyvek, mennyi helyet foglalnak el és hol lenne legalkalmasabb az elhelyezésük.

**A képviselő-testület** külön számozott határozat hozatala nélkül egyetértett.

**Dollenstein László polgármester:**

Más kérdés, vélemény, hozzászólás nem volt, ezért megköszöni a képviselők munkáját és az ülést 19 órakor bezárta.

kmft.

Dollenstein László dr. Sárközi Zsolt

polgármester jegyző